Galko, Ľubomír, poslanec NR SR (2016-09-23):
Ďakujem pekne. Vážený pán predsedajúci, vážené kolegyne, vážení kolegovia, no, čo dodať na záver? Čo nám vlastne ukázala tá dnešná debata? Dámy a páni z vládnej koalície, kradnete nám štát. Kradnete nám naše krásne Slovensko. Nielenže ste niektorí z vás našu vlasť skorumpovali a nechali ste ju skorumpovať, ale doviedli ste situáciu v našej krajine, na našom krásnom Slovensku, do takej absurdity, že bránite vyšetrovaniu už úplne všetkého. Bránite vyšetreniu daňového podvodníka len preto, že ten človek okradol o veľké peniaze občanov Slovenka, ale je to ten istý človek, v byte ktorého žije váš predseda vlády Robert Fico. Bránite ho aj preto, lebo postavil viacero tých bytov a viacerí na tom profitujete. Bránite vyšetrovaniu podvodov a finančných machinácií vášho ministra vnútra. Vášho vlastného ministra, ktorý odkedy vstúpil do politiky, a hlavne za posledné roky, brutálne bohatne a nevie to nijak vysvetliť. Ktorý zatĺka až do poslednej chvíle svoje čulé obchodné vzťahy s pochybnými osobami a až keď ho novinári zaženú do úzkych, tak potom ich prizná a naďalej klame ako najatý. Dokonca aj bránite vyšetreniu násilia na malých deťoch, a to aj preto, lebo jeden z vás mediálne radí potenciálnym páchateľom, u ktorých je dôvodné podozrenie, že o tomto násilí vedeli a že ho kryli. A on im radí, ako sa z týchto podozrení vyvliecť. Dámy a páni z vládnej koalície, až sem ste tú situáciu nechali dospieť. Robert Fico je rovnako morálne zvrátený človek, ako bol svojho času Vladimír Mečiar. Stará ľudová múdrosť hovorí, že „ryba smrdí od hlavy“. A za vládne strany, vládnu koalíciu je zodpovedná hlava a tou je predseda vlády Slovenskej republiky. Lenže Robert Fico nekoná. Robert Fico to amorálne konanie nielen kryje, ale sa na ňom priamo podieľa. Dámy a páni, ten Mečiar, o ktorom som rozprával, je ten istý človek, o ktorom Robert Fico sa svojho času vyjadril v minulosti, že by uňho vo vile Elektra bol pekný detský domov alebo škôlka, už si nepamätám presne, ako to povedal. Bolo to v čase, keď sa Robert Fico od Vladimíra Mečiara akože ešte vyhraňoval. Dnes to už nerobí, lebo vie, že on sám je rovnako morálne zvrátený ako on. Takže si to zhrňme, čo sme dnes počuli v rozprave, aj keď teda nebude povedané všetko. Robert Fico, predseda vlády Slovenskej republiky, býva v luxusnom byte človeka, ktorý je podozrivý z daňových podvodov a ktorý si užíva privilégium beztrestnosti práve vďaka tomu, že má blízko k premiérovi a jeho pobočníkovi ministrovi vnútra. Hlavný Ficov mediálny poradca a jeden z vás radí ľuďom, ktorí nesú zodpovednosť zo sexuálneho zneužívania detí, prevedené do dôsledku radí potencionálnym páchateľom alebo spolupáchateľom, ako sa majú vyviňovať. Tzv. asistentka Roberta Fica podľa všetkého radila zasa masérovi Kostkovi, ako sa vyviniť z podozrení, že mal protekciu vo Všeobecnej zdravotnej poisťovni a dostával od nej nadštandardné platby, čo medzitým potvrdil aj Najvyšší kontrolný úrad. Dámy a páni z vládnej koalície, to, akými pochybnými ľuďmi sa obklopuje predseda strany SMER – sociálna demokracia a zároveň predseda vlády Robert Fico, vypovedá o jeho charaktere. Robert Fico je morálne rovnako rozložený človek ako Vladimír Mečiar. Robert Fico je nebezpečný pre Slovensko a pre našich občanov. A zároveň je Robert Fico ale už evidentne neschopný posudzovať svoje konanie z morálnych hľadísk. A táto porucha jeho osobnosti ho aj naďalej drží vo funkcii, pretože normálny človek by sa už po toľkých hrubých prešľapoch dávno svojej funkcie vzdal. Preto by ste ho mali dnes odvolať, dámy a páni z vládnej koalície. Keď sme odvolávali Roberta Kaliňáka na tej pamätnej schôdzi, ktorú ste nám protiústavne prerušili, Robert Fico na adresu nášho kolegu Daniela Lipšica povedal, že ho z neho „srdco bolí“. Viete, kedy mňa dnes bolelo srdce, dámy a páni? Keď Igor Matovič predkladal návrh na odvolanie Roberta Fica, z pléna naňho kričali poslanci SMER-u, či si niečo šľahol, pán Šebej kričal naňho, že je šašo, zozadu dokonca po ňom vykrikovali podpredsedovia Národnej rady pán Glváč a pán Bugár. Ale nie kvôli tomu ma srdce bolelo, že sa neudržali alebo že ste sa niektorí z vás neudržali a že ste zakričali, lebo to sa môže stať každému. Každý môžeme uletieť a môžeme zakričať z tej lavice. Aj podpredsedovia Národnej rady, ktorí sa ináč tvária ako etalón slušnosti a neustále nás tu poučujú a neustále nás tu nejakým spôsobom zahriakujú. Môže sa to stať aj im. Iné bolo dôležité, dámy a páni, v ten moment. Málo ľudí si to podľa mňa všimlo aj medzi vami a myslím si, že ani novinári si to nevšimli. V tom čase kúsok napravo sedel a spokojne sa uškŕňal minister vnútra Robert Kaliňák. Smial sa. Smial sa vám, kolegovia zo strany SNS a zo strany MOST – HÍD. Smial sa svojmu šéfovi Robertovi Ficovi, smial sa opozícii a smial sa celému Slovensku. Dámy a páni, každý z nás, ale nielen z nás, ale vlastne každý jeden človek by sa mal snažiť nájsť počas svojho života svoju ľudskú dôstojnosť a udržať si túto ľudskú dôstojnosť. Každý z nás musí prejsť kus cesty, pokiaľ tú svoju ľudskú dôstojnosť nájde. Vy, dámy a páni z vládnej koalície, a prednostne poslanci strán SNS a MOST – HÍD svojím nezmyselným držaním Roberta Kaliňáka a Roberta Fica vo funkciách a zakrývaním ich káuz, pre ktoré už dávno vo svojich funkciách nemali byť, vy, dámy a páni z vládnej koalície, svoju ľudskú dôstojnosť v týchto dňoch strácate. Je mi vás úprimne ľúto. Ďakujem vám za pozornosť. (Potlesk.)